CELEX: C2005/217/11
Language: el
Date: 2005-09-03 00:00:00
Title: Απόφαση του Δικαστηρίου (τρίτο τμήμα), της 21ης Ιουλίου 2005, στην υπόθεση C-149/03: Επιτροπή των Ευρωπαϊκών Κοινοτήτων κατά Βασιλείου του Βελγίου (Παράβαση κράτους μέλους — Σύστημα ποσοστώσεων αλιείας — Αλιευτικές περίοδοι 1991 έως 1996)

3.9.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/6
            
         
      ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   
   (τρίτο τμήμα)
   της 21ης Ιουλίου 2005
   στην υπόθεση C-149/03: Επιτροπή των Ευρωπαϊκών Κοινοτήτων κατά Βασιλείου του Βελγίου (1)
   
   (Παράβαση κράτους μέλους - Σύστημα ποσοστώσεων αλιείας - Αλιευτικές περίοδοι 1991 έως 1996)
   (2005/C 217/11)
   Γλώσσα διαδικασίας: η ολλανδική
   Στην υπόθεση C-149/03, με αντικείμενο προσφυγή του άρθρου 226 ΕΚ λόγω παραβάσεως, ασκηθείσα την 1η Απριλίου 2003, Επιτροπή των Ευρωπαϊκών Κοινοτήτων (εκπρόσωπος: T. van Rijn) κατά Βασιλείου του Βελγίου (εκπρόσωπος: η A. Snoecx, επικουρούμενη από τον H. Gilliams), το Δικαστήριο (τρίτο τμήμα), συγκείμενο από τους A. Rosas, πρόεδρο τμήματος, J.-P. Puissochet (εισηγητή), S. von Bahr, J. Malenovský και U. Lõhmus, δικαστές, γενική εισαγγελέας: C. Stix-Hackl, γραμματέας: R. Grass, εξέδωσε στις 21 Ιουλίου 2005 απόφαση με το ακόλουθο διατακτικό:
   
               1.
            
            
               Το Βασίλειο του Βελγίου, παραλείποντας:
               
                           —
                        
                        
                           να καθορίσει τις λεπτομέρειες για τη χρησιμοποίηση των ποσοστώσεων που του είχαν παραχωρηθεί για καθεμία από τις αλιευτικές περιόδους 1991 έως 1996,
                        
                     
                           —
                        
                        
                           να διασφαλίσει, για καθεμία από τις περιόδους αυτές, την τήρηση των κοινοτικών διατάξεων για τη διατήρηση των αλιευτικών πόρων μέσω ελέγχου της αλιείας και μέσω κατάλληλης επιβλέψεως των εκφορτώσεων και καταγραφής των αλιευμάτων,
                        
                     
                           —
                        
                        
                           να επιβάλει εγκαίρως, για καθεμία από τις περιόδους αυτές, προσωρινή απαγόρευση της αλιείας από αλιευτικά σκάφη που φέρουν δανική σημαία ή είναι νηολογημένα στη Δανία, όταν η χορηγηθείσα ποσόστωση έπρεπε να θεωρηθεί εξαντληθείσα,
                        
                     
                           —
                        
                        
                           να κινήσει διοικητικές ή ποινικές διαδικασίες κατά των υπευθύνων αλιευτικών δραστηριοτήτων μετά την έναρξη ισχύος των απαγορεύσεων αυτών,
                        
                     παρέβη τις υποχρεώσεις που υπέχει από το άρθρο 5, παράγραφος 2, του κανονισμού (ΕΟΚ) 170/83 του Συμβουλίου, της 25ης Ιανουαρίου 1983, περί θεσπίσεως κοινοτικού καθεστώτος διατηρήσεως και διαχειρίσεως των αλιευτικών πόρων, από το άρθρο 9, παράγραφος 2, του κανονισμού (ΕΟΚ) 3760/92 του Συμβουλίου, της 20ής Δεκεμβρίου 1992, για τη θέσπιση κοινοτικού συστήματος για την αλιεία και την υδατοκαλλιέργεια, από τα άρθρα 1 και 11, παράγραφοι 1 και 2, του κανονισμού (ΕΟΚ) 2241/87 του Συμβουλίου, της 23ης Ιουλίου 1987, για τη θέσπιση ορισμένων μέτρων ελέγχου για τις αλιευτικές δραστηριότητες, και από τα άρθρα 2, 21, παράγραφοι 1 και 2, καθώς και 31 του κανονισμού (ΕΟΚ) 2847/93 του Συμβουλίου, της 12ης Οκτωβρίου 1993, για τη θέσπιση συστήματος ελέγχου της κοινής αλιευτικής πολιτικής.
            
         
               2)
            
            
               Καταδικάζει το Βασίλειο του Βελγίου στα δικαστικά έξοδα.
            
         
      (1)  ΕΕ C 135 της 07.06.2003.